Aanlyn medisyneregister bekendgestelArgieffoto (Foto: HeungSoon/Pixabay) Die Suid-Afrikaanse regulerende owerheid vir gesondheidsprodukte (Sahpra) het ŉ aanlyn register bekendgestel vir medisyne wat oor die toonbank gekoop kan word. Die register sal beskikbaar wees vir Suid-Afrikaanse gesondheidswerkers sowel as Suid-Afrikaanse verbruikers. Die geregistreerde domeinnaam is www.medsinfo.sahpra.org.za en die portaal is op Sahpra se webwerf beskikbaar. Die oor-die-toonbank-medisyneregister sal as deel van fase een alle skedule 0‑, 1‑ en 2‑ geregistreerde, Sahpra-goedgekeurde medisyne beskikbaar stel. Dit is medisyne wat sonder ŉ voorskrif by ŉ apteek gekoop kan word. Skedule 0-medikasie is ook by supermarkte, vulstasies en ander winkels beskikbaar. Sahpra sê in ŉ verklaring dat hulle later ook die insluiting van onder meer voorskrifmedikasie en mediese toestelle by die register sal oorweeg. “Die doel van die webtuiste is om te verseker dat bygewerkte, Sahpra-goedgekeurde inligting oor dié medisyne beskikbaar en maklik bekombaar is. Die webtuiste sal ŉ soekfunksie insluit wat verbruikers kan gebruik om maklik produkte en inligting op te spoor.” Die register sal ook op selfone gebruik kan word en verbruikers met inligting bemagtig oor hoe om dié oor-die-toonbank-medikasie veilig te gebruik.